U-I-78/10
Natisni
Opravilna št.:
U-I-78/10
Datum odločitve:
1. 3. 2012
ECLI:
ECLI:SI:USRS:2012:U.I.78.10
Akt:
Zneski povračil, nadomestil in drugih prejemkov za zaposlene v državni upravi (Uradni list RS, št. 71/08), 2. tč.
Izrek:
Zahteva za oceno ustavnosti 2. točke Zneskov povračil, nadomestil in drugih prejemkov za zaposlene v državni upravi (Uradni list RS, št. 71/08) se zavrže.
Evidenčni stavek:
Ustavno sodišče zahtevo zavrže, če predlagatelj ne izkaže ogroženosti pravic delavcev.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Neupravičeni predlagatelj.
1.4.51.3 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Položaj predlagatelja.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Sindikat državnih organov Slovenije, Ljubljana
Datum vloge:
23. 3. 2010
Vrsta odločitve:
sklep
Vrsta rešitve:
zavrženje
Dokument:
US29686
Dokument v PDF obliki:
U-I-78-10.pdf
137 KB
Prenesite datoteko
U-I-78/10-8
1. 3. 2012
SKLEP
Ustavno sodišče je v postopku za oceno ustavnosti, začetem z zahtevo Sindikata državnih organov Slovenije, Ljubljana, ki ga zastopa sekretar Drago Ščernjavič, na seji 1. marca 2012
sklenilo:
Zahteva za oceno ustavnosti 2. točke Zneskov povračil, nadomestil in drugih prejemkov za zaposlene v državni upravi (Uradni list RS, št. 71/08) se zavrže.
Obrazložitev
1. Predlagatelj izpodbija predpis Ministra za javno upravo o zneskih povračil, nadomestil in drugih prejemkov za zaposlene v državni upravi (v nadaljevanju izpodbijani akt). Iz vsebine vloge izhaja, da se ta dejansko nanaša le na 2. točko tega akta o višini nagrad ob delovnih jubilejih. Izplačevanje jubilejnih nagrad na podlagi izpodbijanega akta je po mnenju predlagatelja v neskladju s 153. členom Ustave. Z uveljavitvijo Zakona o javnih uslužbencih (Uradni list RS, št. 63/07 – uradno prečiščeno besedilo in 65/08 – ZJU) naj bi namreč prenehal veljati Zakon o višini povračil stroškov v zvezi z delom in nekaterih drugih prejemkih (Uradni list RS, št. 87/97, 9/98 in 48/01 – ZPSDP) kot pravna podlaga za izdajo izpodbijanega akta. Veljavno pravno podlago za določitev jubilejnih nagrad javnih uslužbencev naj bi pomenil drugi odstavek 40. člena Kolektivne pogodbe za negospodarske dejavnosti (Uradni list RS, št. 18/91 in nasl. – KPND). Izpodbijanemu aktu očita tudi neskladje z načelom enakosti iz drugega odstavka 14. člena Ustave, ker naj bi bili zaposleni, ki se jim jubilejne nagrade izplačujejo na podlagi izpodbijanega akta, v neenakem položaju v primerjavi z denimo zaposlenimi v šolstvu, čeprav naj bi bila vsebina kolektivnih pogodb, ki priznava jubilejne nagrade obema skupinama zaposlenih, primerljiva. Ob tem navaja, da prejme uslužbenec v državnem organu za 30 let delovne dobe jubilejno nagrado v višini 577,51 EUR, zaposleni v šolstvu pa v višini 919,00 EUR.
2. Reprezentativni sindikat za območje države za posamezno dejavnost ali poklic lahko na podlagi enajste alineje prvega odstavka 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) začne postopek za oceno ustavnosti oziroma zakonitosti predpisa le v primeru, če so ogrožene pravice delavcev. S pavšalnim sklicevanjem na prikrajšanost pri izplačilu jubilejnih nagrad predlagatelj izpolnjenosti tega pogoja ni izkazal (primerjaj s sklepom Ustavnega sodišča št. U-I-43/10 z dne 6. 7. 2011). Zato je Ustavno sodišče njegovo zahtevo zavrglo.
3. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo z osmimi glasovi proti enemu. Proti je glasovala sodnica Korpič – Horvat.
dr. Ernest Petrič
Predsednik